CELEX: 32009D0728
Language: mt
Date: 2009-09-30 00:00:00
Title: 2009/728/KE: Deċiżjoni tal-Kummissjoni tat- 30 ta’ Settembru 2009 l-estensjoni mingħajr limitazzjonijiet tar-rikonoxximent Komunitarju tar-Reġistru Pollakk tal-Bastimenti (Test b’relevanza għaż-ŻEE)

1.10.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 258/34
            
         DEĊIŻJONI TAL-KUMMISSJONI
   tat-30 ta’ Settembru 2009
   l-estensjoni mingħajr limitazzjonijiet tar-rikonoxximent Komunitarju tar-Reġistru Pollakk tal-Bastimenti
   (Test b’relevanza għaż-ŻEE)
   (2009/728/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri (1), u b’mod partikolari l-Artikolu 15 tiegħu,
   Billi:
   
               (1)
            
            
               Bid-Deċiżjoni 2006/660/KE (2), il-Kummissjoni tat rikonoxximent limitat lir-Reġistru Pollakk tal-Bastimenti għal perjodu ta' tliet snin. Dan ir-rikonoxximent jingħata lil organizzazzjonijiet magħrufa bħala soċjetajiet tal-klassifikazzjoni, li jissodisfaw il-kriterji kollha minbarra dawk stipulati fil-Paragrafi 2 u 3 tat-Taqsima A “Ġenerali” tal-Anness għad-Direttiva tal-Kunsill 94/57/KE tat-22 ta’ Novembru 1994 dwar ir-regoli u l-istandards komuni għall-ispezzjoni tal-bastimenti u l-organizzazzjonijiet tal-perizji u għall-attivitajiet rilevanti tal-amministrazzjoniet marittimi (3). L-effetti ta' dan ir-rikonoxximent kienu limitati għar-Repubblika Ċeka, Ċipru, il-Litwanja, Malta, il-Polonja u r-Repubblika Slovakka.
            
         
               (2)
            
            
               Il-Kummissjoni vvalutat ir-Reġistru Pollakk tal-Bastimenti skont l-Artikolu 11(3) tad-Direttiva 94/57/KE. Il-valutazzjoni kienet imsejsa fuq ir-riżultati ta’ erba’ spezzjonijiet investigattivi mwettqa fl-2007 minn esperti tal-Aġenzija Ewropea għas-Sigurtà Marittima f'konformità mal-Artikolu 2(b)(iii) tar-Regolament (KE) Nru 1406/2002 tal-Parlament Ewropew u tal-Kunsill (4). L-amministrazzjonijiet tar-Repubblika Ċeka, Ċipru, il-Litwanja, Malta, il-Polonja u r-Repubblika Slovakka kienu mistiedna jieħdu sehem f'din il-valutazzjoni. Il-Kummissjoni kkunsidrat ukoll is-sejbiet ta' żewġ spezzjonijiet oħra li saru mill-Aġenzija Ewropea għas-Sigurtà Marittima f'April u Mejju tal-2009 sabiex jeżaminaw l-attivitajiet tar-Reġistru Pollakk tal-Bastimenti waqt is-superviżjoni tal-kostruzzjoni ta' bastimenti ġodda u sabiex jivverifikaw l-azzjoni korrettiva implimentata mir-Reġistru Pollakk tal-Bastimenti bħala rispons għall-valutazzjoni tal-Kummissjoni.
            
         
               (3)
            
            
               Fejn ġew identifikati nuqqasijiet, ir-Reġistru Pollakk tal-Bastimenti kien pront jimplimenta azzjoni korrettiva xierqa u suffiċjenti f'ħafna mill-każijiet. In-nuqqasijiet li jifdal primarjament jikkonċernaw l-implimentazzjoni tar-regoli u l-proċeduri tiegħu, b'mod partikolari f'dak li jirrigwarda l-kontroll tal-kwalità tat-tarzni u l-verifikazzjoni ta' kostruzzjonijiet ġodda, it-taħriġ u l-kwalifikazzjonijiet tal-istimaturi u t-trasferiment tal-klassi. Ir-Reġistru Pollakk tal-Bastimenti għalhekk ġie mistieden ikompli jimplimenta l-azzjoni korrettiva f'dan is-sens. Minkejja s-serjeta tagħhom, dawn in-nuqqasijiet s'issa mhux qed jiddubitaw l-kwalità kumplessiva tas-sistemi prinċipali tal-organizzazzjoni u l-mekkaniżmi tal-kontroll.
            
         
               (4)
            
            
               Sadanittant, ir-Regolament (KE) Nru 391/2009 daħal fis-seħħ. Dan jipprovdi li l-organizzazzjonijiet, li sad-data tad-dħul fis-seħħ tiegħu kienu ngħataw rikonoxximent skont id-Direttiva 94/57/KE, għandhom iżommu dan ir-rikonoxximent. Dawk ir-rikonoxximenti jridu jiġu eżaminati mill-Kummissjoni sas-17 ta' Ġunju 2010, bil-ħsieb li jiġi deċiż jekk il-limitazzjonijiet għandhomx jinbidlu b'oħrajn jew jitneħħew.
            
         
               (5)
            
            
               It-tagħrif disponibbli għall-Kummissjoni msejjes fuq il-valutazzjoni u l-ispezzjonijiet li saru, juri li r-Reġistru Pollakk tal-Bastimenti huwa ġeneralment konformi mar-rekwiżiti u l-obbligazzjonijiet stipulati fir-Regolament (KE) Nru 391/2009 fil-kummerċ kollu u fit-tipi kollha ta' bastimenti.
            
         
               (6)
            
            
               Abbażi tal-aħħar dejta ppubblikata mill-Memorandum ta’ Ftehim ta’ Pariġi dwar il-Kontroll tal-Port mill-Istat, li jikkonċerna l-ispezzjonijiet imwettqa mill-partijiet firmatarji sal-2008, ir-rata ta’ detenzjoni tal-bastimenti għal raġunijiet marbutin maċ-ċertifikati maħruġin għalihom mir-Reġistru Pollakk tal-Bastimenti fil-perjodu 2006-2008 baqgħet 0,77 % tal-għadd totali ta' spezzjonijiet, filwaqt li r-rata medja għall-organizzazzjonijiet rikonoxxuti kienet 0,34 %.
            
         
               (7)
            
            
               Fid-29 ta' Settembru 2009 għandha tidħol fis-seħħ estensjoni tar-rikonoxximent Komunitarju tar-Reġistru Pollakk tal-Bastimenti sabiex tiżgura l-kontinwità tiegħu.
            
         
               (8)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat COSS stabbilit skont l-Artikolu 12 tar-Regolament (KE) Nru 391/2009,
            
         IDDEĊIDIET KIF ĠEJ:
   Artikolu 1
   Ir-rikonoxximent Komunitarju tar-Reġistru Pollakk tal-Bastimenti qiegħed hawnhekk jiġi estiż mingħajr limitazzjonijiet b'effett mid-29 ta' Settembru 2009.
   Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-30 ta’ Settembru 2009.
      
         
            Għall-Kummissjoni
         
         Antonio TAJANI
         
            Viċi President
         
      
   
   
      (1)  ĠU L 131, 28.5.2009, p. 11.
   
      (2)  ĠU L 272, 3.10.2006, p. 17.
   
      (3)  ĠU L 319, 12.12.1994, p. 20.
   
      (4)  ĠU L 208, 5.8.2002, p. 1.